CELEX: 32020R0203
Language: et
Date: 2019-11-28 00:00:00
Title: Komisjoni Delegeeritud Määrus (EL) 2020/203, 28. november 2019, milles käsitletakse sõidukite klassifitseerimist, Euroopa elektroonilise maksukogumisteenuse kasutajate kohustusi, koostalitluse komponentide suhtes kohaldatavaid nõudeid ja teavitatud asutuste sobivuse miinimumkriteeriume (EMPs kohaldatav tekst)

17.2.2020   
               
               
                  ET
               
               
                  Euroopa Liidu Teataja
               
               
                  L 43/41
               
            
         KOMISJONI DELEGEERITUD MÄÄRUS (EL) 2020/203,
         28. november 2019,
         milles käsitletakse sõidukite klassifitseerimist, Euroopa elektroonilise maksukogumisteenuse kasutajate kohustusi, koostalitluse komponentide suhtes kohaldatavaid nõudeid ja teavitatud asutuste sobivuse miinimumkriteeriume
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 19. märtsi 2019. aasta direktiivi (EL) 2019/520 liidu elektrooniliste teemaksu kogumise süsteemide koostalitlusvõime ja teemaksude tasumata jätmist käsitleva piiriülese teabevahetuse hõlbustamise kohta, (1) eriti selle artikli 8 lõiget 5, artikli 10 lõiget 3, artikli 15 lõikeid 4 ja 5, artikli 19 lõiget 5,
         ning arvestades järgmist:
         
                     (1)
                  
                  
                     Tagamaks, et Euroopa elektrooniline maksukogumisteenus (EETS) toimib hästi, peavad EETSi kasutajad esitama õigeid andmeid ja vastutama sõiduki seadmestiku seisundi eest, kui sellist seadmestikku kasutatakse.
                  
               
                     (2)
                  
                  
                     Et suurendada elektroonilise teemaksu kogumise süsteemide koostalitlust ja tagada vastavus ELi õigusaktidest tulenevatele sellistele üldistele nõuetele nagu näiteks andmekaitsenõuded, peavad EETSi osutajad ja teemaksu kogujad täitma menetluslikud, tehnilised ja tegevusalased miinimumnõuded.
                  
               
                     (3)
                  
                  
                     Tuleks kehtestada üldised taristunõuded, millega tagatakse, et koostalitluse komponendid võimaldaksid esitada täpseid andmeid, et EETSi osutajaid saaks õigesti tuvastada, et sõiduki seadmestik oleks nõuetekohaselt paigaldatud, kui sellist seadmestikku kasutatakse, ning et sõidukijuhid saaksid teemaksu tasumise kohustuse kohta õiget teavet.
                  
               
                     (4)
                  
                  
                     Tuleb kindlaks määrata standardkriteeriumid, mille alusel nimetatakse asutused, kes vastutavad koostalitluse komponentide kirjeldustele vastavuse ja kasutussobivuse hindamise eest, tagades nii minimaalse eksperditeadmiste taseme ning selle, et tootjad saavad tugineda võrdse kohtlemise põhimõttele kõikides liikmesriikides.
                  
               
                     (5)
                  
                  
                     Käesoleva määruse ja direktiivi (EL) 2019/520 järjepideva kohaldamise tagamiseks tuleks käesolevat määrust kohaldada alates direktiivi (EL) 2019/520 artikli 32 lõikes 1 osutatud kuupäevast,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Kohaldamisala
            Käesolevas delegeeritud määruses on sätestatud nõuded järgmise kohta:
            
                        1)
                     
                     
                        sõidukite klassifitseerimine;
                     
                  
                        2)
                     
                     
                        EETSi kasutajate üksikasjalikud kohustused;
                     
                  
                        3)
                     
                     
                        koostalitluse komponendid;
                     
                  
                        4)
                     
                     
                        teavitatud asutuste sobivuse miinimumkriteeriumid.
                     
                  
         
            Artikkel 2
            Sõidukite klassifikatsioon
            
               1.   Parameetrid, mida kasutatakse sõidukite klassifitseerimiseks teemaksude määramise eesmärgil, peavad vastama käesoleva delegeeritud määruse I lisas esitatud nõuetele.
            
            
               2.   Kui teemaksu koguja kavatseb kehtestada uued sõidukite klassifikatsiooni parameetrid, peab liikmesriik, kus ta on registreeritud, teavitama komisjoni, teisi liikmesriike ja asjaomases EETSi piirkonnas tegutsevaid EETSi osutajaid sellest kuus kuud enne uute klassifikatsiooniparameetrite kasutuselevõttu, ilma et see piiraks direktiivi (EL) 2019/520 artikli 6 lõike 2 kohaldamist.
            
         
         
            Artikkel 3
            EETSI kasutajate kohustused
            
               1.   EETSi kasutajad tagavad, et kõik nende poolt EETSi osutajatele esitatud andmed kasutajate ja sõidukite kohta ning deklareeritud muutuvad parameetrid on õiged.
            
            
               2.   EETSi kasutajad võtavad kõik võimalikud meetmed tagamaks, et kui sõiduk liikleb EETSi piirkonnas, on sõiduki seadmestik töörežiimil.
            
            
               3.   EETSi kasutajad peavad kasutama sõiduki seadmestikku kooskõlas EETSi osutaja juhistega, eelkõige kui need käivad sõiduki klassifitseerimise muutuvate parameetrite deklareerimise kohta.
            
         
         
            Artikkel 4
            Koostalitluse komponentide suhtes kohaldatavad nõuded
            Koostalitluse komponendid ja teeäärne taristu peavad vastama käesoleva delegeeritud määruse II lisas esitatud nõuetele.
         
         
            Artikkel 5
            Teavitatud asutuste sobivuse miinimumkriteeriumid
            Direktiivi (EL) 2019/520 artikli 19 lõikes 1 osutatud teavitatud asutused peavad vastama käesoleva delegeeritud määruse III lisas sätestatud miinimumkriteeriumidele.
         
         
            Artikkel 6
            Jõustumine
            Käesolev delegeeritud määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 19. oktoobrist 2021.
         
         
            Käesolev delegeeritud määrus on tervikuna siduv ja vahetult kohaldatav kõikides liikmesriikides.
            Brüssel, 28. november 2019
            
               
                  Komisjoni nimel
               
               
                  Presiden
               
               Jean-Claude JUNCKER
            
         
         
            (1)  ELT L 91, 29.3.2019, lk 45.
      
      
         
            I LISA
            SÕIDUKI KLASSIFITSEERIMIST KÄSITLEVAD SÄTTED
            1.   Üldsätted
            
            
                     
                        1.1.
                     
                     
                        Teemaksu koguja peab avaldama teate kasutatavate sõiduki klassifikatsiooni parameetrite kogumi ja tema kavandatud sõiduki tariifiklasside vastavuse kohta iga tariifikava puhul, mida rakendatakse tema vastutusalasse kuuluvas EETSi piirkonnas, vähemalt kolm kuud enne asjaomase tariifikava kasutuselevõttu. See kohustus ei hõlma muudatusi, mida teemaksu koguja teeb tariifikava piires konkreetsete tariifide puhul.
                     
                  
                     
                        1.2.
                     
                     
                        Teemaksu koguja peab avaldama teate selle kohta, kuidas tema kavandatud sõiduki tariifiklassid vastavad tema tariifistruktuurile iga tariifikava puhul, mida tema vastutusalasse kuuluvas EETSi piirkonnas rakendatakse. Ta peab teadet viivitamata ajakohastama, kui kõnealune vastavus muutub.
                     
                  2.   Sõiduki klassifikatsiooni parameetrid
            
            
                     
                        2.1.
                     
                     
                        Teemaksu koguja võib kasutada sõiduki klassifikatsiooni parameetreid vähemalt ühe järgmise sätte kohaselt:
                        
                                    a)
                                 
                                 
                                    sõiduki mis tahes klassifikatsiooniparameeter, mida saab mõõta tema teeäärsete seadmete abil;
                                 
                              
                                    b)
                                 
                                 
                                    sõiduki parameetrid, mis on loetletud sõiduki registreerimisdokumentides (1) ja standardi EN ISO 14906:2018 punktis 8.4 (2).
                                 
                              Kui kasutatakse sõiduki seadmestikku, peab see toetama üksnes sõiduki selliste võimalike klassifikatsiooniparameetrite salvestamist ja edastamist, mida on võimalik sõiduki seadmestiku abil leida, kasutades selleks ette nähtud lähitoimeseadmeid sagedusel 5,8 GHz vastavalt standarditele EN 15509:2014 (3) ja ETSI ES 200674-1 V2.4.1; (4) lisaks võib GNSS-põhiste süsteemide puhul leida sõiduki seadmestiku abil sõiduki mis tahes parameetri, kasutades CEN-DSRCi vastavalt standardile EN ISO 12813:2019 (5).
                     
                  
                     
                        2.2.
                     
                     
                        Teemaksupiirkonnas liiklemisel peab sõiduki seadmestik suutma edastada teavet sõiduki seadmestiku staatuse ja vajaduse korral sõiduki klassifikatsiooni parameetrite kohta teemaksu koguja teemaksu deklareerimise järelevalve seadmetele vastavalt komisjoni rakendusmääruse (EL) 2020/204 (6) I lisale.
                     
                  3.   Uued tariifikavad
            
            
                     
                        3.1.
                     
                     
                        Kui uus tariifikava põhineb sõiduki klassifikatsiooni parameetritel, mis on juba kasutusel vähemalt ühes EETSi piirkonnas, peavad EETSi osutajad rakendama uut tariifikava alates selle jõustumise päevast.
                     
                  
                     
                        3.2.
                     
                     
                        Kui uue tariifikavaga võetakse kasutusele üks või enam uut sõiduki klassifikatsiooni parameetrit, tuleb järgida delegeeritud määruse artikli 2 lõikes 2 osutatud menetlust.
                     
                  
               (1)  Komisjoni 23. detsembri 2003. aasta direktiiv 2003/127/EÜ, millega muudetakse nõukogu direktiivi 1999/37/EÜ sõidukite registreerimisdokumentide kohta (ELT L 10, 16.1.2004, lk 29).
            
               (2)  Electronic fee collection – Application interface definition for dedicated short-range communication (maksu elektrooniline kogumine – lähitoimeseadmete rakendusliidese määratlus).
            
               (3)  Electronic fee collection – Interoperability application profile for DSRC.
            
            
               (4)  Intelligent Transport Systems (ITS); Road Transport and Traffic Telematics (RTTT); Dedicated Short Range Communications (DSRC); Part 1: Technical characteristics and test methods for High Data Rate (HDR) data transmission equipment operating in the 5,8 GHz Industrial, Scientific and Medical (ISM) band (maksu elektrooniline kogumine – DSRC koostalitlusvõime rakendusprofiil; intelligentsed transpordisüsteemid (ITS); maanteetranspordi ja liikluse telemaatika (RTTT); sihtotstarbeline lähitoimeside (DSRC); 1. osa: Tööstus-, teadus- ja meditsiiniseadmetele (ISM) ette nähtud raadiosagedusalas 5,8 GHz töötavate HDR (High Data Rate) andmeedastusseadmete tehnilised omadused ja katsemeetodid).
            
               (5)  Electronic fee collection – Compliance check communication for autonomous systems (maksude elektrooniline kogumine – vastavuse kontrolli teade autonoomsetele süsteemidele).
            
               (6)  Komisjoni 28. novembri 2019. aasta rakendusmäärus (EL) 2020/204, milles käsitletakse Euroopa elektroonilise maksukogumisteenuse osutajate üksikasjalikke kohustusi, Euroopa elektroonilise teemaksu kogumise piirkondi käsitleva teatise miinimumsisu, elektrooniliste liideste ja koostalitluse komponentide suhtes kohaldatavaid nõudeid ning millega tunnistatakse kehtetuks otsus 2009/750/EÜ (ELT L 43, 17.2.2020, lk 49).
         
      
      
         
            II LISA
            KOOSTALITLUSE KOMPONENTIDE SUHTES KOHALDATAVAD NÕUDED
            1.   Üldnõuded
            1.1.   Töökindlus ja kasutatavus
            
            
                     
                        1.1.1.
                     
                     
                        EETSi puhul kasutatavate püsi- või liikuvate komponentide jälgimine ja hooldus peavad olema korraldatud, teostatud ja kvantifitseeritud viisil, mis hoiab neid ettenähtud tingimustel töökorras.
                     
                  
                     
                        1.1.2.
                     
                     
                        EETSi ülesehitus peaks võimaldama osade tõrke või rikke korral jätkata süsteemil töötamist, võimalik, et halvenenud tingimustel, kuid nii, et see häiriks EETSi kasutajaid võimalikult vähe.
                     
                  1.2.   Tehniline ühilduvus
            
            Liidestumise korral peavad EETSi osutajate ja teemaksu kogujate seadmete tehnilised omadused ühilduma ja olema kooskõlas rakendusmääruse (EL) 2020/204 I lisa sätetega.
            1.3.   Turvalisus/privaatsus ja isikuandmete kaitse
            
            
                     
                        1.3.1.
                     
                     
                        EETSi puhul tuleb tagada turvaelemendid salvestatud, töödeldud ja sidusrühmade vahel vahetatud andmete kaitsmiseks. Turvaelemendid peavad kooskõlas üksikisikute kaitset isikuandmete töötlemisel käsitlevate asjakohaste õigusaktidega sisaldama andmete töötlemise jaoks vajalikke kaitsemeetmeid, et kaitsta EETSi sidusrühmade õigusi ja huve, eelkõige kaitsta neid riskide eest või kahju eest, mille on põhjustanud asjaolu, et andmete kättesaadavus, konfidentsiaalsus, terviklikkus, autentimine, salgamatus ja kaitse loata juurdepääsu eest kasutajaandmetele mitme kasutajaga Euroopa keskkonnas on puudulik.
                     
                  
                     
                        1.3.2.
                     
                     
                        EETS peab vastama ELi andmekaitsealastele õigusaktidele. Eelkõige tuleb tagada vastavus määrusele (EL) 2016/679 ning liikmesriikide õigus- ja haldusnormidele, millega võetakse direktiiv 2002/58/EÜ riigi õigusesse üle.
                     
                  2.   Erinõuded
            2.1.   Taristunõuded
            
            
                     
                        2.1.1.
                     
                     
                        EETSi taristu peab võimaldama esitada teemaksu deklaratsioonide andmeid sellise täpsusega, et need vastaksid teemaksukorra suhtes kohaldatavatele nõuetele, et tagada EETSi kasutajate võrdne ja õiglane maksustamine teemaksude ja tasude osas.
                     
                  
                     
                        2.1.2.
                     
                     
                        Sõiduki seadmestik peab võimaldama teemaksu kogujatel teha kindlaks vastutav EETSi osutaja. Sõiduki seadmestik peab seda teavet korrapäraselt jälgima, kõrvalekallete kindlakstegemisel peab seadmestik muutma staatuse kehtetuks ja võimaluse korral teavitama kõrvalekaldest EETSi osutajat.
                     
                  
                     
                        2.1.3.
                     
                     
                        Kui see on asjakohane, peavad EETSi seadmed olema projekteeritud nii, et nende koostalitluse komponentide puhul kasutataks standardeid, mille on välja andnud Euroopa standardiorganisatsioonid.
                     
                  
                     
                        2.1.4.
                     
                     
                        Sõiduki seadmestik peab olema ohutult ja turvaliselt integreeritud. Selle paigaldamine peab vastama nõuetele sõiduki esiaknast avaneva vaatevälja kohta (1).
                     
                  
                     
                        2.1.5.
                     
                     
                        Teemaksu kogujad peavad sõidukijuhte märkide abil või muul viisil teavitama sellest, et sõiduki juhtimise eest EETSi piirkonnas tuleb maksta teemaksu või tasu, ning teavitama neid ka sellest, millised teed kuuluvad EETSi piirkonda.
                     
                  2.2.   Käitamis- ja haldusnõuded
            
            
                     
                        2.2.1.
                     
                     
                        Teemaksu kogujad ja EETSi osutajad peavad koostama hädaolukorra lahendamise plaane, et hoida ära liiklusvoo oluline katkemine, kui EETSi pole kättesaadav.
                     
                  
                     
                        2.2.2.
                     
                     
                        Direktiivi (EL) 2019/520 artikli 3 lõike 3 alusel satelliitpositsioneerimistehnoloogiat kasutavate sõiduki seadmestike toimivuse hindamiseks võib rakendada EGNOSi/Galileo automaatse hädaabikõne süsteemi eCall vastavustesti spetsifikatsioone (2)
                        
                     
                  
               (1)  Komisjoni 30. oktoobri 1990. aasta direktiiv 90/630/EMÜ, millega kohandatakse tehnika arengule nõukogu direktiivi 77/649/EMÜ (mootorsõidukijuhtide vaatevälja käsitlevate liikmesriikide õigusaktide ühtlustamise kohta) (EÜT L 341, 6.12.1990, lk 20).
            
               (2)  Implementation guidelines for On-Board Unit manufacturers, test solution vendors and technical centres, by European Global Navigation Satellite Systems Agency and EC Joint Research Centre (Dec 2017, version 1.0) (Euroopa GNNSi Agentuuri ja Euroopa Komisjoni Teadusuuringute Ühiskeskuse rakendussuunised sõiduki seadmestiku tootjate, testlahenduse tarnijate ja tehnikakeskuste jaoks (detsember 2017, versioon 1.0)
         
      
      
         
            III LISA
            TEAVITATUD ASUTUSTE SOBIVUSE MIINIMUMKRITEERIUMID
            
               1.   
               Teavitamise eesmärgil peab vastavushindamisasutus, mis on asutus, mis on volitatud teostama või kontrollima koostalitluse komponentide kirjelduste ja kasutussobivuse hindamise menetlust, vastama käesoleva lisa punktidele 2–11.
               Vastavushindamisasutus peab olema Euroopa Parlamendi ja nõukogu määruse (EÜ) nr 765/2008 (1) kohaselt akrediteeritud, mis tõendab tema vastavust Euroopa harmoneeritud standardi põhjal kehtestatud nõuetele, milles käsitletakse toodete, protsesside ja teenuste sertifitseerimise asutuste vastavushindamist.
            
            
               2.   
               
                  Vastavushindamisasutus peab olema asutatud liikmesriigi õigusaktide kohaselt ning ta peab olema juriidiline isik.
               
            
            
               3.   
               Vastavushindamisasutus peab olema kolmandast isikust asutus, mis on sõltumatu organisatsioonist või tootest, mida ta hindab.
               Vastavushindamisasutust, mis kuulub ettevõtjate ühendusse või kutseliitu, mis esindab ettevõtjaid, kes on seotud tema hinnatava toote projekteerimise, valmistamise, tarnimise, monteerimise, kasutamise või hooldamisega, võib pidada selliseks asutuseks tingimusel, et tõendatud on selle sõltumatus ja igasugune huvide konflikti puudumine.
            
            
               4.   
               Vastavushindamisasutus, selle tippjuhtkond ja vastavushindamisülesannete täitmise eest vastutavad töötajad ei tohi olla hinnatava toote projekteerija, tootja, tarnija, paigaldaja, ostja, omanik, kasutaja, hooldaja ega ühegi nimetatud isiku volitatud esindaja. See ei välista vastavushindamisasutuse tegevuseks vajalike hinnatavate toodete kasutamist ega nende toodete kasutamist isiklikul otstarbel.
               Vastavushindamisasutus, selle tippjuhtkond ja vastavushindamisülesannete täitmise eest vastutavad töötajad ei tohi olla otseselt seotud hinnatava toote projekteerimise, valmistamise või ehitamise, turustamise, paigaldamise, kasutamise või hooldusega ega esindada ühtegi isikut, kes nimetatud toiminguid teostab. Nad ei tohi osaleda tegevuses, mis võib olla vastuolus nende otsuste sõltumatuse või usaldusväärsusega vastavushindamistoimingutes, mille tegemiseks neist on teavitatud. Eelkõige käib see konsultatsiooniteenuste kohta.
               Vastavushindamisasutused peavad tagama, et nende tütarettevõtjate või alltöövõtjate tegevus ei mõjuta vastavushindamistoimingute konfidentsiaalsust, objektiivsust ega erapooletust.
            
            
               5.   
               
                  Vastavushindamisasutused ja selle töötajad peavad teostama vastavushindamistoiminguid võimalikult suure erialase kohusetunde ja konkreetses valdkonnas nõutava tehnilise pädevusega. Samuti ei tohi nad alluda eelkõige rahalistele surveavaldustele ega ahvatlustele, mis võivad nende otsuseid või vastavushindamistoimingute tulemusi mõjutada, eriti seoses isiku või isikute rühmadega, kes on huvitatud nimetatud toimingute tulemustest.
               
            
            
               6.   
               Vastavushindamisasutus peab olema võimeline täitma vastavushindamisülesandeid, mis on talle määratud direktiivi (EL) 2019/520 ja asjakohaste rakendusaktide alusel ja mille täitmisega seoses on temast teavitatud, sõltumata sellest, kas vastavushindamisasutus täidab neid ülesandeid ise või täidetakse neid tema nimel ja vastutusel.
               Vastavushindamisasutuse käsutuses peavad alati ja kõikide vastavushindamismenetluste ning iga teavitatud tootetüübi või -kategooria jaoks olema vajalikud:
               
                           a)
                        
                        
                           töötajad, kellel on tehnilised teadmised ja asjakohane kogemus vastavushindamisülesannete täitmiseks;
                        
                     
                           b)
                        
                        
                           selliste menetluste kirjeldused, mille kohaselt vastavushindamist tehakse, et oleks võimalik tagada nende menetluste läbipaistvus ja kordamise võimalus. Vastavushindamisasutusel peavad olema asjakohased tegevuspõhimõtted ja menetlused, milles eristatakse neid ülesandeid, mida ta täidab teavitatud asutusena, ja muud tegevust ning
                        
                     
                           c)
                        
                        
                           menetlused selliste toimingute tegemiseks, mille puhul võetakse asjakohaselt arvesse ettevõtja suurust, tegevusvaldkonda, tema struktuuri, kõnealuse tootetehnoloogia keerukusastet ning seda, kas tegemist on mass- või seeriatootmisega.
                        
                     Ta peab olema suuteline täitma vastavushindamistoimingutega seotud tehnilisi ja haldusülesandeid vastavalt nõuetele ning tal peab olema juurdepääs kogu vajalikule varustusele ja vahenditele.
            
            
               7.   
               Vastavushindamistoimingute teostamise eest vastutavatel töötajatel peavad olema:
               
                           a)
                        
                        
                           asjakohane tehniline ja kutsealane väljaõpe, mis hõlmab kõiki vastavushindamistoiminguid, millega seoses nimetatud vastavushindamisasutusest on teavitatud;
                        
                     
                           b)
                        
                        
                           piisavad teadmised tehtavaid hindamisi käsitlevate nõuete kohta ja hindamiseks piisav pädevus;
                        
                     
                           c)
                        
                        
                           põhinõuete, kohaldatavate harmoneeritud standardite ning ELi ühtlustamisõigusaktide ja nende rakendusaktide asjakohaste sätete piisav tundmine ja mõistmine ning
                        
                     
                           d)
                        
                        
                           oskus koostada sertifikaate, protokolle ja aruandeid, mis tõendavad hindamistoimingute tegemist.
                        
                     
            
               8.   
               Tuleb tagada vastavushindamisasutuse, selle tippjuhtkonna ja hindamistöötajate erapooletus.
               Vastavushindamisasutuse tippjuhtkonna ja hindamistöötajate palga suurus ei tohi sõltuda teostatud hindamiste arvust ega nimetatud hindamiste tulemustest.
            
            
               9.   
               
                  Vastavushindamisasutus peab sõlmima vastutuskindlustuslepingu, välja arvatud juhul, kui vastutust kannab siseriikliku õiguse kohaselt liikmesriik või kui vastavushindamise eest vastutab otseselt liikmesriik ise.
               
            
            
               10.   
               
                  Vastavushindamisasutuse töötajad peavad täitma ametisaladuse hoidmise kohustust kogu teabe puhul, mis on saadud direktiivist (EL) 2019/520 ja asjakohastest rakendusaktidest või nende jõustamiseks vastu võetud siseriiklikest õigusaktidest tulenevate ülesannete täitmise käigus. Seda ei kohaldata siiski selle liikmesriigi pädevate asutuste suhtes, kus asjaomane vastavushindamisasutus tegutseb. Tuleb tagada omandiõiguse kaitse.
               
            
            
               11.   
               
                  Vastavushindamisasutus peab osa võtma asjakohastest standardiseerimistoimingutest ja asjakohaste ELi õigusaktide alusel loodud teavitatud asutuse koordineerimisgrupi tegevusest või tagama, et tema hindamistöötajaid on nendest toimingutest teavitatud, ning ta peab kohaldama asjaomase koordineerimisgrupi koostatud haldusotsuseid ja dokumente üldiste suunistena.
               
            
            
               (1)  Euroopa Parlamendi ja nõukogu 9. juuli 2008. aasta määrus (EÜ) nr 765/2008, millega sätestatakse akrediteerimise ja turujärelevalve nõuded seoses toodete turustamisega ja tunnistatakse kehtetuks määrus (EMÜ) nr 339/93 (ELT L 218, 13.8.2008, lk 30).